
[bookmark: TextBodyBegin]Европейският парламент,
–	като взе предвид предишните си доклади и резолюции относно Турция,
–	като взе предвид световния индекс за свобода на печата за 2024 г., който нарежда Турция на 158-то място от общо 180 държави, 
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че на 6 май 2023 г. Бюлент Мумай, турски журналист и координатор на бюрото в Истанбул на турската редакция на „Дойче веле“, беше осъден на 20 месеца лишаване от свобода за публикации в социалните медии във връзка с изземването от страна на проправителствено дружество на средствата за метрото на община Истанбул по време на управлението на Партията на справедливостта и развитието (АКП); като има предвид, че жалбата му беше отхвърлена и туитовете му бяха премахнати;
Б.	като има предвид, че на 20 август 2024 г. 26-ият окръжен съд на Истанбул, действащ като апелативен съд, потвърди присъдата и разпореди на органа за информационни и комуникационни технологии да блокира достъпа до новини относно потвърждаването на присъдата лишаване от свобода; 
В.	като има предвид, че присъдата, съчетана с многократна цензура, показва нарастващия натиск върху свободата на печата в Турция, като случаят с Бюлент Мумай не е изолиран инцидент, а част от по-широк модел на съдебен тормоз и цензура, насочени срещу независимите медии в Турция; 
Г.	като има предвид, че от Турция, като член на Съвета на Европа и държава — кандидатка за членство в ЕС, се изисква да прилага най-високите демократични стандарти и практики, включително зачитането на правата на човека, принципите на правовата държава, основните свободи (като свободата на печата и свободата на изразяване), всеобщото право на справедлив съдебен процес и стриктното зачитане на принципа на презумпцията за невиновност и правото на справедлив съдебен процес;
1.	осъжда присъдата срещу Бюлент Мумай, която е част от по-широк модел на заглушаване на критичната журналистика; призовава турските органи да оттеглят обвиненията срещу Бюлент Мумай и всички произволно задържани медийни работници и журналисти, както и срещу политически опоненти, защитници на правата на човека, държавни служители и представители на академичните среди; 
2.	изразява дълбока загриженост относно продължаващото влошаване на демократичните стандарти в Турция, непрекъснатите репресии срещу всички критични гласове и нападенията срещу независими журналисти, активисти и членове на опозицията на фона на честите съобщения за сплашване с правни средства, цензура и финансова принуда като начини за потискане на критиките и разследващата журналистика; 
[bookmark: _GoBack]3.	изразява съжаление относно факта, че турското правителство, чрез редица закони, включително Закона за социалните медии от 2020 г., Закона за борба с изпирането на пари от 2021 г. и Закона за дезинформацията от 2022 г., е изградило сложна мрежа от законодателни актове, служеща като инструмент за систематичен контрол и заглушаване на журналистите; изразява дълбока загриженост относно новия „Регламент за чуждестранните агенти“, който ще бъде въведен до края на 2024 г.;
4.	продължава да осъжда липсата на независимост на прокуратурата и на съдебната власт и политическото инструментализиране на съдебната система в Турция и призовава турските органи да възстановят независимостта на съдебната власт, да зачитат свободата на печата и да гарантират спазването на международните задължения в областта на правата на човека;
5.	призовава ЕСВД да подкрепи по подходящ начин делегацията на ЕС в Турция за засилване на наблюдението на съдебни процеси на задържани журналисти и медийни работници и за повдигане на техните случаи пред турските органи на всички равнища, като същевременно поддържа тесни връзки с гражданското общество;
6.	възлага на своя председател да предаде настоящата резолюция на Съвета, на Комисията и на ЕСВД, както и на президента, правителството и парламента на Турция, и да разпореди превода ѝ на турски език.

